Tasavallan Presidentti (yhtye)
Historia > Kontakti Ruotsiin ja toinen albumi (1970–1971)

Otto Donner uskoi alusta lähtien Tasavallan Presidentin kaupallisiin mahdollisuuksiin myös ulkomailla, ja ensimmäisenä tavoitteena oli saada levyjä julkaistuksi Ruotsissa. Sen toteuttamiseksi Love teki yhteistyötä ruotsalaisten progressiivista rockia ja vaihtoehtomusiikkia julkaisseiden levy-yhtiöiden kanssa. Ranskalaisen Barclay-yhtiön edustaja Bob Azzam kiinnostui yhtyeestä nähdessään sen soittavan Helsingin N-klubilla. Hän innostui etenkin kappaleesta ”I Love You Teddy Bear” ja halusi yhtyeen Ruotsiin tekemään levyn, jolla tuo kappale olisi. Måns Groundstroemin mukaan Azzamin intressit olivat lähinnä kaupalliset, sillä hän näki yhtyeessä tiettyä hittipotentiaalia. Näiden pyrkimysten vuoksi hän vei yhtyeen äänittämään laadukkaaseen studioon ja hankki hyvän äänittäjän.
Azzamin kautta yhtye teki sopimuksen Ruotsin EMI:n kanssa, joka tosin oli kiinnostunut ensisijaisesti kitaristi Jukka Tolosesta, ja ryhtyi elokuussa 1970 äänittämään toista albumiaan Pohjoismaiden huippua edustaneessa Tukholman Metronome-studiossa. Otto Donner näki tässä suuren mahdollisuuden yhtyeen menestykselle Suomen ulkopuolella. Uusi albumi kuitenkin viivästyi kuukausia. Tasavallan Presidentti (tunnetaan myös nimellä Tasavallan Presidentti II) julkaistiin vasta vuoden 1971 puolella ilman minkäänlaista promootiota. Levy myikin melko vähän, ja Suomessa albumi jäi vähälle huomiolle, koska se oli alun perin suunnattu ulkomaille. Tolosen mukaan albumista ei saatu lainkaan rahaa. Toisella Tasavallan Presidentti -albumilla on sekä kokeellista että kaupallisempaa musiikkia. Kappaleisiin lukeutuu albumin pisin raita, yhtyeen yhdessä kirjoittama itämaisvaikutteinen ”Sinking”. Äänimaailmaltaan Tasavallan Presidentin toinen albumi eroaa esikoisalbumista, sillä ruotsalaisen studion tekniikka oli selvästi suomalaisia studioita kehittyneempää.
Bob Azzam menetti kiinnostuksensa Tasavallan Presidenttiin eikä enää ollut sen kanssa tekemisissä. Azzamin kautta yhtye oli kuitenkin päässyt EMA Telstar -ohjelmatoimistoon ja sitä kautta Ruotsin ja Skandinavian markkinoille. EMA Telstar myi yhtyeen myös vuoden 1971 Ruisrockiin. Ruisrockin jälkeen Tasavallan Presidentti teki muutaman viikon mittaisen, onnistuneena pidetyn Ruotsin-kiertueen. Ruotsissa yhtye esiintyi Tukholman klubeilla ja yökerhoissa sekä Göteborgissa, Malmössä ja muualla Etelä-Ruotsissa. Kiertueen järjesti EMA Telstarin promoottori Thomas Johansson, josta tuli yhtyeen manageri sen hajoamiseen asti.
»Ylipäänsä, siihen aikaan oli aika hyvä meininki, ruotsalainen toimisto EMA hoiti meidän asioita Ruotsissa. Se oli professionaalia hommaa, ne myi meille hyvät turneet. Suomessa oli ollut näitä ensimmäisiä Ruisrockeja, soitettiin siellä ennen Jeff Beckiä, ja tämä EMA:n jätkä Thomas Johansson kuuli meitä ja pyysi rundille. Hyvin järjestettyjä, verrattuna suomihommaan. Jopa rahaakin siitä tuli, mikä oli hämmästyttävää...» 
(Frank Robson, yhtyeen ensimmäinen laulaja)
Yhtyeen kitaristi Jukka Tolonen oli herättänyt ihailua alusta alkaen. Hän pääsi tekemään myös sooloalbumeja, joista ensimmäinen, Tolonen!, ilmestyi vuonna 1971. Se sai hyvän vastaanoton niin kriitikoiden kuin ostavan yleisön keskuudessa. Levyn myötä Tolosesta alettiin kiinnostua myös ulkomailla.